हार्ट को ब्लॉक कर सकता है इसका फैट, नारियल तेल ‘शुद्ध जहर’, बदलते रहें तेल-रहेंगे हेल्दी
हमारी बॉडी एक सीमा तक ही फैट पचा सकती है। इससे ज्यादा फैट लेने पर ये शरीर के अलग-अलग हिस्सों में जमा होने लगती है।
खाने को सुघड, चिकना और स्वादिष्ट बनाने के लिए तेल का इस्तेमाल हजारों साल से किया जा रहा है। तेल में फैट होता है, जो शरीर को जरूरी पोषण देता है। लेकिन हमारी बॉडी एक सीमा तक ही फैट पचा सकती है। इससे ज्यादा फैट लेने पर ये शरीर के अलग-अलग हिस्सों में जमा होने लगती है।
फैट शरीर पर जमे तो मोटापा और फेफड़े की नली में जमे तो हार्ट ब्लॉकेज की समस्या हो सकती है। इसके अलावा ज्यादा तेल खाने से बीपी, शुगर, कॉलेस्ट्रॉल में भी बढ़ोतरी होती है।
ऐसे में तेल कैसा खाएं और कितना खाएं, इसे जान लेना जरूरी हो जाता है।
दिन में कितना तेल खा सकते हैं?
अलग-अलग संस्कृतियों में तेल खाने को लेकर अलग-अलग आदतें रही हैं। ब्रिटिश सरकार की गाइडलाइन कहती है कि एक हेल्दी इंसान को दिन में 30gm से ज्यादा तेल नहीं खाना चाहिए।
भारत की मौसमी और भौगोलिक परिस्थितियों के अनुसार जानकारों की राय है कि यहां लोग साल में 7 से 10 किलो तक तेल खा सकते हैं। लेकिन भारत में तेल की औसत खपत लगभग 17 किलो सालाना है।
ऐड और फिल्म देखकर तेल खरीद रहे लोग
यूरोप में ठंडे देशों में ऑलिव ऑयल यानी जैतून का तेल खाने की परम्परा रही है। बॉलीवुड फिल्मों, रियलिटी शो और ऐड को देखकर आज कल भारत के अपर मिडिल क्लास लोगों में ऑलिव ऑयल खाने का चलन बढ़ा है। लेकिन जानकार ऑलिव ऑयल को भारतीय परिस्थितियों में मुफीद नहीं मानते। ऑलिव ऑयल टेम्प्रेचर के थोड़ा बढ़ने पर भी खराब हो जाता है।
नारियल तेल को ‘हार्वर्ड’ ने कहा था शुद्ध जहर
लंबे समय तक लोगों का ऐसा मानना रहा है कि नारियल का तेल खाने के लिए सबसे मुफीद है। इसे प्योर नेचुरल ऑयल माना जाता था। लेकिन कुछ हालिया रिसर्चों ने इस दावे पर सवाल उठा दिए हैं।
हार्वर्ड यूनिवर्सिटी में हुई एक रिसर्च में नारियल के तेल को ‘शुद्ध जहर’ बताया गया। इसमें मौजूद सैचुरेटेड फैटी एसिड्स को सेहत के लिए काफी खतरनाक बताया गया।
सबसे खतरनाक कहे जाने वाले पाम ऑयल का सबसे बड़ा ख़रीददार है भारत
आम राय है कि पाम ऑयल खाने के लिए सबसे अनुपयुक्त है। इसमें ट्राइग्लिसरीसाइड्स पाया जाता है जो हार्ट के लिए काफी खतरनाक माना जाता है। बावजूद इसके भारत पाम ऑयल का सबसे बड़ा आयातक है। हर साल हजारों करोड़ के पाम ऑयल इंडोनेशिया और मलेशिया जैसे देशों से मंगाए जाते हैं।
खाने अलावा पाम ऑयल का इस्तेमाल साबुन, शैंपू, पेंट, चॉकलेट और दूसरी खाने-पीने की चीज बनाने में भी किया जाता है।
स्टोरी में आगे बढ़ने से पहले इस पोल में अपनी राय देते चलें-
सरसों का तेल हो सकता है सही विकल्प पर लॉन्ग टर्म में इसके भी हैं नुकसान
भारतीय रसाई में लंबे समय से भरोसेमंद तेल के रूप में सरसों के तेल की मौजूदगी रही है। इसी झांस और तीखी खुशबू को इंडियन खाने के लिए सबसे मुफीद माना जाता है। साथ ही सरसों के तेल की बर्निंग पॉइंट भी ज्यादा होता है, जिसके चलते ये भारत जैसे गर्म आबोहवा वाले देश के लिए फिट बैठता है। लेकिन लॉन्ग टर्म में सरसों का तेल भी खतरनाक हो सकता है।
बदल-बदल कर तेल खाना सबसे बेहतर
डाइटीशियन कोमल सिंह बताती हैं कि अलग-अलग तरह के तेलों में तीन तरह के फैट पाए जाते हैं- पॉलीअनसैचुरेटेड फैट (PUFA), मोनोअनसैचुरेटेड फैट (MUFA) और सैचुरेटेड फैट। इसमें से किसी एक के ज्यादा हो जाने पर कई तरह की हेल्थ प्रॉब्लम हो सकती है।
इसलिए सबसे बेहतर यही है कि हम बदल-बदल कर तेल खाएं। इससे शरीर को सभी तरह के फैट मिलते रहेंगे और हम स्वस्थ रहेंगे।